CELEX: 32020D1508
Language: hr
Date: 2020-10-12 00:00:00
Title: Odluka Vijeća (EU) 2020/1508 od 12. listopada 2020. o stajalištu koje treba zauzeti u ime Europske unije u okviru Europskog odbora za izradu standardâ unutarnje plovidbe (CESNI) i u okviru Središnje komisije za plovidbu Rajnom (CCNR) u vezi s donošenjem standardâ za tehnička pravila za plovila unutarnje plovidbe

19.10.2020   
               
               
                  HR
               
               
                  Službeni list Europske unije
               
               
                  L 345/6
               
            
         ODLUKA VIJEĆA (EU) 2020/1508
         od 12. listopada 2020.
         o stajalištu koje treba zauzeti u ime Europske unije u okviru Europskog odbora za izradu standardâ unutarnje plovidbe (CESNI) i u okviru Središnje komisije za plovidbu Rajnom (CCNR) u vezi s donošenjem standardâ za tehnička pravila za plovila unutarnje plovidbe
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Revidirana Konvencija o plovidbi Rajnom od 17. listopada 1868., izmijenjena Konvencijom o izmjeni Revidirane konvencije o plovidbi Rajnom donesenom 20. studenoga 1963., stupila je na snagu 14. travnja 1967.
                  
               
                     (2)
                  
                  
                     Na temelju te konvencije Središnja komisija za plovidbu Rajnom (CCNR) može donijeti tehnička pravila za plovila unutarnje plovidbe.
                  
               
                     (3)
                  
                  
                     Djelovanjem Unije u sektoru unutarnje plovidbe trebalo bi nastojati osigurati jednoobraznost u razvoju tehničkih pravila za plovila unutarnje plovidbe koja treba primjenjivati u Uniji.
                  
               
                     (4)
                  
                  
                     Europski odbor za izradu standardâ unutarnje plovidbe (CESNI) osnovan je 3. lipnja 2015. u okviru CCNR-a radi razvoja tehničkih standarda za unutarnje plovne putove u različitim područjima, posebno u pogledu plovilâ, informacijske tehnologije i posade.
                  
               
                     (5)
                  
                  
                     Za učinkovit prijevoz unutarnjim plovnim putovima važno je da su tehnička pravila za plovila kompatibilna te da su u najvećoj mogućoj mjeri usklađena u okviru različitih pravnih režima u Europi. Posebno, države članice koje su i članice CCNR-a trebale bi podupirati odluke o usklađivanju pravila CCNR-a s pravilima koja se primjenjuju u Uniji.
                  
               
                     (6)
                  
                  
                     Očekuje se da će CESNI na sastanku 13. listopada 2020. donijeti europski standard kojim se utvrđuju tehnička pravila za plovila unutarnje plovidbe („standard ES-TRIN”) 2021/1 i dopunski ispitni standard za unutarnju plovidbu AIS 2021/3.0.
                  
               
                     (7)
                  
                  
                     Standardom ES-TRIN 2021/1 utvrđuju se jedinstvena tehnička pravila potrebna radi osiguranja sigurnosti plovila unutarnje plovidbe. Taj standard uključuje: odredbe u pogledu brodogradnje, opremanja plovila unutarnje plovidbe i opreme za ta plovila; posebne odredbe u pogledu određenih kategorija plovila kao što su putnički brodovi, potiskivani konvoji i kontejnerski brodovi; odredbe u pogledu opreme za sustav automatske identifikacije; odredbe u pogledu identifikacije plovila; obrazac svjedodžbi i obrazac upisnika; prijelazne odredbe i upute za primjenu tehničkog standarda. Ispitnim standardom za unutarnju plovidbu AIS 2021/3.0 utvrđuju se operativni i izvedbeni zahtjevi, načini ispitivanja i zahtijevani rezultati ispitivanja za brodsku opremu AIS-a za unutarnju plovidbu.
                  
               
                     (8)
                  
                  
                     Primjereno je utvrditi stajalište koje treba zauzeti u ime Unije u okviru CESNI-ja jer će standard ES-TRIN 2021/1 moći presudno utjecati na sadržaj prava Unije, konkretno na Direktivu (EU) 2016/1629 Europskog parlamenta i Vijeća (1). U Prilogu II. toj direktivi upućuje se na tehnička pravila za plovne ili plutajuće objekte kao na tehnička pravila predviđena u standardu ES-TRIN 2019/1. Komisija je ovlaštena ažurirati to upućivanje na najnoviju verziju standarda ES-TRIN i utvrditi datum početka njegove primjene.
                  
               
                     (9)
                  
                  
                     Nadalje, očekuje se da će CCNR na sastanku 3. prosinca 2020. donijeti rezoluciju kojom će se izmijeniti pravilnici CCNR-a kako bi se uključilo upućivanje na standard ES-TRIN 2021/1 i dopunski ispitni standard za unutarnju plovidbu AIS 2021/3.0. Stoga je također primjereno utvrditi stajalište koje treba zauzeti u ime Unije u okviru CCNR-a.
                  
               
                     (10)
                  
                  
                     Unija nije članica CCNR-a ni CESNI-ja. Stajalište Unije u okviru tih tijela trebale bi stoga izraziti one države članice koje su članice tih tijela, djelujući zajednički u interesu Unije,
                  
               DONIJELO JE OVU ODLUKU:
         
            Članak 1.
            
               1.   Stajalište koje treba zauzeti u ime Unije u okviru Europskog odbora za izradu standardâ unutarnje plovidbe (CESNI) 13. listopada 2020. jest da se pristane na donošenje europskog standarda kojim se utvrđuju tehnička pravila za plovila unutarnje plovidbe („standard ES-TRIN”) 2021/1 i dopunskog ispitnog standarda za unutarnju plovidbu AIS 2021/3.0.
            
            
               2.   Stajalište koje treba zauzeti u ime Unije na plenarnoj sjednici Središnje komisije za plovidbu Rajnom (CCNR) na kojoj se odlučuje o tehničkim pravilima za plovila unutarnje plovidbe jest da se podupru svi prijedlozi kojima se tehnička pravila usklađuju s tehničkim pravilima standarda ES-TRIN 2021/1 i dopunskog ispitnog standarda za unutarnju plovidbu AIS 2021/3.0.
            
         
         
            Članak 2.
            
               1.   Stajalište Unije kako je navedeno u članku 1. stavku 1. izražavaju one države članice koje su članice CESNI-ja, djelujući zajednički u interesu Unije.
            
            
               2.   Stajalište Unije kako je navedeno u članku 1. stavku 2. izražavaju one države članice koje su članice CCNR-a, djelujući zajednički u interesu Unije.
            
         
         
            Članak 3.
            Manje tehničke izmjene stajališta navedenih u članku 1. mogu se dogovoriti bez daljnje odluke Vijeća.
         
         
            Članak 4.
            Ova Odluka stupa na snagu na dan donošenja.
         
         
            Sastavljeno u Bruxellesu 12. listopada 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  Direktiva (EU) 2016/1629 Europskog parlamenta i Vijeća od 14. rujna 2016. o utvrđivanju tehničkih pravila za plovila unutarnje plovidbe, izmjeni Direktive 2009/100/EZ i stavljanju izvan snage Direktive 2006/87/EZ (SL L 252, 16.9.2016., str. 118.).